

[image: Forsidebillede af bogen “Håndlavede blomster”]







1. Forord - Tanker bag bogen


Vi ved, at dette er en hobby, som ikke er synderligt udbredt i DK, det vil vi gerne lave om på, da sukkerkunst er stort i udlandet, fx i England, der er oprindelseslandet, skal man være certificeret underviser for at undervise i det.


Rundt omkring i verden (UK, USA, NL, de asiatiske lande osv.) afholdes mesterskaber i det, men i DK snuser man kun til det, hvis man fx uddanner sig til konditor.


Hvert år i november afholdes en stor messe i Birmingham, hvor årets verdensmester udkåres.


Blomsterne i sukkermasse er både smukke og spiselige, de kan bruges som pynt på både kager og som dekoration. Det siges, at man brugte sukkerblomster som bordpynt helt tilbage i Victoriatiden, at det var Dronning Victorias passion for blomster, der gjorde, at hun fik sine tjenestefolk til at kreere blomster til dekorationer.


Desværre er blomster i sukker skrøbelige, de knækker nemt og tåler ikke fugtig luft, hvilket har ført til, at man i de asiatiske lande især har udviklet koldt porcelæn, som er mere holdbart, dog ikke spiseligt og må ikke bruges i forbindelse med mad. Begge typer kan dog påstås at være biologisk nedbrydelige, da hovedbestanddelen i Flowerpaste er sukker og andre spiselige ingredienser, og i koldt porcelæn er det majsmel, dog tilsat glycerin og trælim, i nogle tilfælde også harpiks, hvilket gør det uspiseligt.


Rundt om på messer er vi blevet spurgt, om der findes bøger omkring emnet, og det gør der: på engelsk, hollandsk, russisk, kinesisk osv., derfor vil vi i denne bog tage udgangspunkt i, at du aldrig har lavet håndlavede blomster i hverken koldt porcelæn eller sukkermasse (Flowerpaste). Vi vil derfor gennemgå alle trin meget minutiøst, tillige laver vi nogle små videoklip med de teknikker, der er sværest at forklare på skrift, de kan tilgås helt gratis på vores hjemmeside www.sukkerblomster.dk under #kurser – Bøger – Video. Her kan du vælge at gå ind og se teknikkerne og høre nogle fif, som måske er brugbare for dig. Finder du det stadig svært, er du også velkommen til at skrive til os på info@sukkerblomster.dk, så har vi en chance for at hjælpe dig godt igennem din proces.


I forhold til værktøj og materialer vil vi i de første afsnit gennemgå dem grundigt og foreslå alternative ting, så du kan komme i gang ved brug af de ting, du måtte have i forvejen i forbindelse med andre hobbyer. Hvis man ønsker det bedste værktøj, er det selvsagt en dyr hobby, men man kan starte med det, man har i forvejen og supplere op hen ad vejen. Vi har sammensat blomsterne i bogen, så du skal købe mindst muligt for at komme i gang.


Der ud over sælger vi selvfølgelig alle materialer, som er nødvendige for at komme i gang, og vi udbyder kurser til videre udvikling, når du kommer så langt.


Alle blomster i bogen er lavet i koldt porcelæn, men kan også laves i Flowerpaste, så de kan bruges som pynt på kager, i bogen bruges der derfor hobbylim og niveaucreme, hvor man til sukker i stedet for skal bruge fx æggehvide som lim og Crisco kokossmør til afrensning af flader. Fremadrettet vil vi i bogen ofte bruge PASTE som betegnelse for den masse vi arbejder med.


Vi vil stærkt anbefale, at du laver blomsterne i den rækkefølge, som de er i bogen, da der bygges på i forhold til basisteknikker for hver blomst.

